Р Е П У Б Л И К А   Б Ъ Л Г А Р И Я
ЧЕТИРИДЕСЕТ И ВТОРО НАРОДНО СЪБРАНИЕ

КОМИСИЯ ПО ПРАВНИ ВЪПРОСИ

Д О К Л А Д

	Относно: Законопроект за изменение и допълнение на Административнопроцесуалния кодекс, № 302-01-47, внесен от Министерски съвет на 27.11.2013 г

Проект!
Второ гласуване

З  А  К  О  Н

за изменение и допълнение на Административнопроцесуалния кодекс
(Обн., ДВ, бр. 30 от 2006 г.; изм. и доп., бр. 59 и 64 от 2007 г., бр. 94 от 2008 г., бр. 35 от 2009 г., бр. 100 от 2010 г., бр. 39 от 2011 г. и бр. 77 от 2012 г.)

§ 1. В чл. 1 се създава т. 7:
„7. извършването на комплексно административно обслужване.”
§ 2. Създава се чл. 13а:
„Комплексност на административното обслужване
Чл. 13а. Административните органи създават всички необходими условия на организация на работата си за прилагане на комплексно административно обслужване.”
§ 3. В чл. 29 се правят следните изменения и допълнения:
1. В ал. 1 накрая се поставя запетая и се добавя „ като заявителят избира формата и начина на заявяване”.
2. В ал. 4 думите „електронна поща” се заменят с „електронен път, лицензиран пощенски оператор”.
§ 4. В чл. 31 се създава ал. 6:
„(6) Ако искането засяга комплексно административно обслужване, производството се образува от административния орган, в който е внесено.”
§ 5. В чл. 36 се създава ал. 4:
„(4) Административните органи не могат да изискват предоставяне на информация или документи, които са налични при тях или при друг орган, а ги осигуряват служебно за нуждите на съответното производство.”
§ 6. В чл. 57, ал. 4 след думата „производството” се добавя „или от друг административен орган, при който те са налични”, поставя се запетая и се създават изречения второ и трето: 
„Наличната информация на хартиен носител при другия орган се предоставя в 3-дневен срок от поискването й, като срокът за произнасяне тече от датата на получаване на информацията. Служебното уведомяване по смисъла на Закона за електронното управление се извършва незабавно.”
§ 7. В чл. 61 се създава ал. 4:
„(4) Индивидуалният административен акт може да бъде получен на мястото, където е заявен, или на посочен точен адрес, в случай че е заявено получаване чрез лицензиран пощенски оператор или по електронен път.”

Предложение на нар. пр. Четин Казак, Хамид Хамид, и Митхат Метин:
Параграф единствен. В чл. 133 се създава ал. 6:
„(6) Когато компетентният съд не е в състояние да разгледа делото, Върховният административен съд постановява изпращането му в съседен административен съд.”
§ 8. В § 1 от Допълнителната разпоредба се създава т. 5:
„5. „Комплексно административно обслужване” е това обслужване, при което административната услуга се извършва от компетентните административни органи, без да е необходимо заявителят да предоставя информация или доказателствeни средства, за които са налице данни, събирани или създавани от административни органи - първични администратори на данни, независимо дали тази данни се поддържат в електронна форма или на хартиен носител.”

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 9. В Закона за администрацията (обн., ДВ, бр. 130 от 1998 г.; Решение № 2 на Конституционния съд от 1999 г. - бр. 8 от 1999 г.; изм. и доп., бр. 67 от 1999 г., бр. 64 и 81 от 2000 г., бр. 99 от 2001 г.; попр., бр. 101 от 2001 г.; изм. и доп., бр. 95 от 2003 г., бр. 19 от 2005 г., бр. 24, 30, 69 и 102 от 2006 г., бр. 46 и 78 от 2007 г., бр. 43 и 94 от 2008 г., бр. 35 и 42 от 2009 г., бр. 24 и 97 от 2010 г., бр. 69 от 2011 г., бр. 15 и 82 от 2012 г. и бр. 15 и 17 от 2013 г.) се правят следните изменения:
1. В чл. 5а:
а) в ал. 1 думите „от секретаря на общината” се заменят с „от постоянния секретар на отбраната и от секретаря на общината, а за Министерството на вътрешните работи – от министъра на вътрешните работи или от оправомощено от него длъжностно лице”;
б) в ал. 3 думите „по силата на закон” се заменят с „по § 1, т. 2, букви „в”, „г” и „д” от Допълнителната разпоредба”;
в) създават се ал. 6 и 7:
„(6) Административните органи сключват помежду си споразумения за интеграция на предоставяните услуги чрез изграждане на общи центрове за услуги.
(7) Министерският съвет може да създава центрове за комплексно административно обслужване. Структурата и организацията на дейността на центровете се уреждат с наредбата по ал. 1.”
2. В чл. 18:
а) досегашният текст става ал. 1;
б) създават се ал. 2 и 3:
„(2) В администрацията се провеждат стажове за студенти.
(3) Общите правила за организацията и провеждането на студентските стажове в администрацията се определят с наредба, приета от Министерския съвет, а неуредените въпроси - с вътрешни правила, утвърдени от главния секретар, съответно от постоянния секретар на отбраната и от секретаря на общината, а за Министерството на вътрешните работи – от министъра на вътрешните работи или от оправомощено от него длъжностно лице.” 
§ 10. (1) Административните органи са длъжни да извършват комплексно административно обслужване в тридневен срок от получаване на достъп до данните на административни органи – първични администратори на данни.
(2) Административните органи въвеждат комплексно административно обслужване не по-късно от 1 януари 2015 г. 
(3) Спазването на сроковете по ал. 1 и 2 се възлага на главния секретар, съответно на постоянния секретар на отбраната и на секретаря на общината, а за Министерството на вътрешните работи – на министъра на вътрешните работи или на оправомощено от него длъжностно лице.
§ 11. В тримесечен срок от влизането в сила на този закон Министерският съвет приема наредбата по § 9, т. 2.
§ 12. Законът влиза в сила от деня на обнародването му в „Държавен вестник”.

	ПРЕДСЕДАТЕЛ НА 
	КОМИСИЯТА ПО ПРАВНИ ВЪПРОСИ:
	ЧЕТИН КАЗАК